**บทที่ 1**

**บทนำ**

**1.1 ที่มาและความสำคัญของปัญหา**

 พระบรมราโชวาทของพระบาทสมเด็จพระเจ้าอยู่หัวภูมิพลอดุลยเดช ที่ว่า “จงอย่าผลิตบัณฑิตที่เป็นเพียงคนเก่ง เพราะคนเก่งอย่างเดียว เป็นเพียงพลังแห่งความคิดและสร้างสรรค์ แต่จะต้องผลิตให้เป็นคนดีด้วย เพราะความดีจะช่วยค้ำจุนหางเสือที่จะทำให้รู้ประพฤติดีละเว้น ความชั่ว ทำให้ความคิดและการสร้างสรรค์เป็นไปในทางที่ถูกที่ควร” (จีรวัฒน์ วีรังกร, 2550, น. 1)

 แผนพัฒนาเศรษฐกิจและสังคมแห่งชาติ ฉบับที่ 11 (พ.ศ. 2555 - 2559)ได้กำหนดยุทธศาสตร์การพัฒนาคนสู่สังคมแห่งการเรียนรู้ มุ่งเตรียมคนให้พร้อมรับการเปลี่ยนแปลง โดยให้ความสำคัญกับการพัฒนาคุณภาพคนไทยทุกช่วงวัยให้มีภูมิคุ้มกันเพื่อเข้าสู่สังคมแห่งการเรียนรู้ตลอดชีวิตอย่างยั่งยืน เสริมสร้างศักยภาพของคนในทุกมิติให้มีความพร้อมทั้งด้านร่างกายที่สมบูรณ์แข็งแรง มีสติปัญญาที่รอบรู้ และมีจิตใจที่สำนึกในคุณธรรม จริยธรรม มีความเพียร และรู้คุณค่าความเป็นไทย มีโอกาสและสามารถเรียนรู้ตลอดชีวิต ควบคู่กับการเสริมสร้างสภาพแวดล้อมในสังคมและสถาบันทางสังคมให้เข้มแข็งและเอื้อต่อการพัฒนา รวมทั้งส่งเสริมการพัฒนาชุมชนท้องถิ่นให้เข้มแข็งในระดับที่สามารถสร้างภูมิคุ้มกันให้คนในชุมชนเป็นพลังทางสังคม (แผนพัฒนาเศรษฐกิจและสังคมแห่งชาติ ฉบับที่ 11 เล่ม 128 ตอนพิเศษ 152 ราชกิจจานุเบกษา, น. 49)

 สังคมไทยกำลังประสบปัญหาคนขาดระเบียบวินัย ส่งผลให้สังคมเต็มไปด้วยอันตรายและความเสี่ยงหลายประการ ทั้งปัญหายาเสพติด การแก่งแย่งชิงดี ทุจริตและประพฤติมิชอบ ตลอดจนอาชญากรรม ต่าง ๆ ขณะที่โลกปัจจุบันเป็นยุคแห่งข้อมูลข่าวสาร การมีระเบียบวินัยของสมาชิกในสังคม ถือเป็นสิ่งจำเป็นที่จะช่วยจัดระบบข้อมูลข่าวสารให้สามารถนำไปใช้ประโยชน์ได้ การที่ยังคงปล่อยให้สังคมเกิดความสับสนและไร้ระเบียบ กระทรวงศึกษาธิการควรปลูกฝังการมีระเบียบวินัยแก่เด็กในวัยเรียน และกระทรวงวัฒนธรรมควรสร้างจิตสำนึกแก่ประชาชนวงกว้าง ประเทศไทยก็จะพัฒนาไปเร็วกว่าที่เป็นอยู่ในขณะนี้ การแย่งชิง เบียดเสียดยัดเยียดของผู้คนในการทำกิจกรรมต่าง ๆ ไม่ว่าการเดินทาง การกินอาหาร จับจ่ายใช้สอย ล้วนเป็นสิ่งที่พบเห็นได้ทั่วไป และบ่อยครั้งจนอาจกลายเป็นความเคยชิน เช่น การยืนออที่ประตูรถเมล์โดยไม่ต่อคิวและไม่หลีกทางให้คนบนรถได้ลงไปก่อน รถยนต์ในช่องจราจรอื่นที่พยายามจะเบียดเข้าอีกช่องทางหนึ่ง การเรียกรถแท็กซี่โดยกีดขวางทางจราจร การไม่ต่อแถวเพื่อซื้ออาหาร เป็นต้น อันที่จริงภาพการเบียดเสียดหรือแย่งชิงดังกล่าวอาจไม่ได้เกิดขึ้นเฉพาะในเมืองใหญ่เท่านั้น และอาจจะไม่มีภาพเหล่านี้เกิดขึ้นเลย ก็ได้ หากคนในสังคมนั้น ๆ มีสิ่งที่เรียกว่า “ระเบียบวินัย” ทุกฝ่ายต่างเห็นตรงกันว่า การสร้างระเบียบวินัยให้เกิดขึ้น ต้องเริ่มตั้งแต่วัยเด็ก เนื่องจากเป็นช่วงเวลาเหมาะสมที่จะบ่มเพาะเมล็ดพันธุ์แห่งวินัยให้เกิดขึ้นในตัวเด็กตั้งแต่แรกและหยั่งรากอย่างมั่นคงเมื่อโตเป็นผู้ใหญ่ ให้เด็กมีวินัยในตนเอง เพราะวินัยในตนเองจะเป็นปัจจัยสำคัญของการอยู่ร่วมกับผู้อื่นในสังคมได้อย่างมีความสุข ทั้งในวัยเด็กจนโตเป็นผู้ใหญ่ ซึ่งได้แก่ความสามารถในการควบคุมตนเองให้ประพฤติปฏิบัติในสิ่งที่ได้เรียนรู้มาว่า เป็นสิ่งที่ดี และละเว้น ไม่ปฏิบัติในสิ่งที่ไม่ดีและไม่เป็นที่ยอมรับของสังคม อันทำให้เกิดผลดีทั้งต่อตนเองและไม่ทำให้ผู้อื่นเดือดร้อน ทั้งยังส่งผลให้สังคมมีความสงบสุขมีความเป็นระเบียบเรียบร้อยอีกด้วย (หนังสือพิมพ์มติชน, 2557, น. 5)

 เมื่อสังคมไทยในปัจจุบัน ได้เปลี่ยนแปลงไปตามกระแสเทคโนโลยีสมัยใหม่ ทำให้เด็กและเยาวชนไทยมีค่านิยมที่แตกต่างไปจากเดิม โดยเน้นทางวัตถุมากกว่าการพัฒนาจิตใจ ก่อให้เกิดความก้าวร้าวและการแสดงออกทางศีลธรรม การเห็นผิดเป็นชอบ และอื่น ๆ อันเป็นเหตุให้เกิดความเสื่อมถอยทางศีลธรรม เกิดปัญหาทางสังคมที่หลายฝ่ายต่างเร่งแก้ไข เพื่อให้สังคมเกิดความสงบสุข เป็นสังคมที่มีคุณภาพ มุ่งพัฒนาคนให้เป็นคนดี มีคุณธรรมจริยธรรม ซื่อสัตย์สุจริต รักความสามัคคี มีความเข็มแข็งทางวัฒนธรรม มีระบบภูมิคุ้มกันทางสังคมที่ดี โดยต่างหวังว่าการศึกษาจะเป็นกระบวนการช่วยสร้างคนให้บรรลุผลตามเป้าหมายที่วางไว้ (สำนักงานเลขาธิการสภาการศึกษา, 2550, น. 17) ปัจจุบันเด็กนักเรียนไทยอยู่ในสถานการณ์ที่น่าเป็นห่วงหลายด้าน ในขณะเดียวกันคนไทยกำลังประสบปัญหาวิกฤตค่านิยมที่เป็นผลกระทบจากการเลื่อนไหลทางวัฒนธรรมต่างชาติเข้าสู่ประเทศไทยทั้งทางสื่อและเทคโนโลยีสารสนเทศ โดยขาดการ คัดกรองและเลือกรับวัฒนธรรม ที่ดีงาม ทำให้คุณธรรมและจริยธรรมอันดีงามของคนไทยลดลงโดยเฉพาะเด็กและเยาวชน เนื่องจากวิถีชีวิตที่เปลี่ยนไปทำให้สถาบันครอบครัว สถาบันการศึกษาและสถาบันศาสนามีบทบาทในการอบรมเลี้ยงดู ให้ความรู้ ปลูกฝังคุณธรรมและจริยธรรมลดน้อยลง นำไปสู่ค่านิยมและพฤติกรรม ที่เน้นวัตถุนิยมและบริโภคนิยมเพิ่มขึ้น (สถาบันรามจิตติ, 2550, น. 21) ปัญหาความเสื่อมโทรมทางคุณธรรมจริยธรรมของสังคมไทยในปัจจุบัน จะเป็นปัญหาอย่างยิ่งต่อการพัฒนานักเรียนในอนาคต (สำเนาว์ ขจรศิล, 2543, น. 5) นักเรียนมีพฤติกรรมและผิดระเบียบของโรงเรียนบ่อย ๆ ได้แก่ การแต่งกายผิดระเบียบพูดจาไม่สุภาพ ไม่มีสัมมาคารวะ ก้าวร้าว หนีเรียน ไม่เข้าเรียน มาสาย ไม่ส่งงานที่ครูประจำวิชามอบหมาย (อมรวิชช์ นาครทรรพ, 2551, น. 36)

 สังคมไทยได้ตระหนักถึงวิกฤตการณ์ด้านคุณธรรมจริยธรรมที่เกิดขึ้นและได้ร่วมมือร่วมใจแก้ปัญหาเพื่อนำพาประเทศไปในทิศทางที่ถูกต้อง สาเหตุวิกฤตการณ์ด้านคุณธรรมจริยธรรมเกิดขึ้นในสังคมไทยนั้นสามารถสรุปได้ 6 ประการ (ธานินทร์ กรัยวิเชียร, 2551, น. 18) ดังนี้ ประการแรก สังคมไทยห่างไกลคำสอนของศาสนา ประการที่สอง สังคมไทยเป็นสังคมที่ตามใจตนเองอย่างไม่มีขอบเขต มักง่ายไม่มีระเบียบวินัย ไม่นำพาต่อกฎหมายบ้านเมือง ประการที่สาม สังคมไทยเป็นสังคมแห่งวัตถุนิยม ประการที่สี่ ความอยากมีอยากได้ในสิ่งที่ตนเองจะได้โดยชอบหรือความโลภ ประการที่ห้า สังคมไทยเป็นลัทธิเอาอย่างและยอมจำนนต่อสิ่งที่ไม่ถูกต้อง ประการที่หกความบกพร่องในการปลูกฝังจิตสำนึกในเด็กไทย

 วิกฤตดังกล่าว จึงได้มีการปฏิรูปการศึกษาในประเทศไทย ซึ่งรัฐบาลได้กำหนดเรื่องคุณธรรมเป็นเรื่องหลักในการให้เป็นคนดี พัฒนาให้เก่งและเป็นคนมีความสุขได้ ถ้าเน้นให้เป็นคนเก่งดีและมีสุขตามหลักการที่ยึดถือในการปฏิรูปการศึกษา แต่ก็ยังเป็นสิ่งที่น่ากังวล เพราะเป็นเพียงคนเก่ง แต่ไม่เป็นคนดีก็จะกลายเป็นบุคคลที่เอาเปรียบเทียบสังคม ดังนั้น กระทรวงศึกษาธิการได้ให้ความสำคัญกับการเร่งรัดปฏิรูปการศึกษาโดยยึดคุณธรรมนำความรู้ (กระทรวงศึกษาธิการ, 2550, น. 36) และการพัฒนาการศึกษาที่เน้นคุณธรรมนำความรู้ เน้นการผลิตคนที่มีความรู้และทักษะทางวิชาชีพไปทำงานรับใช้ระบบเศรษฐกิจสมัยใหม่นั้น มีความเป็นไปได้ในด้านหนึ่ง แต่ต้องมีการจัดการศึกษาอบรมให้คนเป็นพลเมืองดี มีจิตสำนึกเพื่อส่วนรวมหรือต้องมีคุณธรรมและจริยธรรมด้วย จึงจะผลิตคนที่มีความฉลาดในทุกด้านพอที่จะไปพัฒนาประเทศได้อย่างมีประสิทธิภาพ เป็นธรรม และยั่งยืน (สำนักงานเลขาธิการสภาการศึกษา, 2549, น. 11) ทั้งนี้ในแผนพัฒนาเศรษฐกิจและสังคมแห่งชาติ ฉบับที่ 10 (พ.ศ. 2550 - 2554) กำหนดทิศทางการพัฒนาประเทศสู่ “สังคมอยู่เย็นเป็นสุขร่วมกัน คนไทยมีคุณธรรมนำความรอบรู้ รู้เท่าทันโลก ครอบครัวอบอุ่น ชุมชนเข้มแข็ง สังคมสันติสุข เศรษฐกิจมีคุณภาพพร้อมคุณธรรมและรอบรู้อย่างเท่าทัน เกิดภูมิคุ้มกัน กระบวนการพัฒนาดังกล่าวจะสำเร็จได้ต้องเชื่อมโยงความร่วมมือ ร่วมคิด ร่วมทำกันอย่างจริงจัง ต่อเนื่องของ 3 สถาบันหลักในการอบรมเลี้ยงดู ได้แก่ สถาบันครอบครัว สถาบันศาสนาและสถาบันการศึกษา” (สำนักงานเลขาธิการสภาการศึกษา, 2550, น. 45) ซึ่งสอดคล้องกับพระราชบัญญัติการศึกษาแห่งชาติ พ.ศ. 2542 มาตรา 6 ที่ระบุความมุ่งหมายและหลักการในการจัดการศึกษาเพื่อพัฒนาคนไทยให้เป็นมนุษย์ที่สมบูรณ์ทั้งร่างกาย จิตใจ สติปัญญา ความรู้ และคุณธรรมมีจริยธรรมและวัฒนธรรมในการดำรงชีวิต สามารถอยู่ร่วมกับผู้อื่นได้อย่างมีความสุข รวมทั้งมาตรฐานการศึกษาของชาติ พ.ศ. 2547 ยังมีอุดมการณ์ที่สำคัญในการจัดการศึกษา ตลอดชีวิตและสร้างสังคมไทยให้เป็นสังคมแห่งการเรียนรู้ สามารถสร้างคุณภาพชีวิตและสังคมบูรณาการให้มีความสมดุลระหว่างปัญญาธรรม คุณธรรม และวัฒนธรรม โดยจัดเป็นการศึกษาตลอดชีวิตเพื่อคนไทยทั้งปวง มุ่งสร้างพื้นฐานที่ดีในวัยเด็กปลูกฝังความเป็นสมาชิกที่ดีของสังคมตั้งแต่วัยการศึกษาขั้นพื้นฐาน และพัฒนาความรู้ความสามารถเพื่อการทำงานที่มีคุณภาพ โดยให้สังคมทุกภาคส่วนมีส่วนร่วมในการจัดการศึกษาได้ตรงตามความต้องการของผู้เรียน

 แสดงให้เห็นอย่างชัดเจนว่า สังคมไทยยังมีปัญหาด้านการสร้างเสริมและพัฒนาด้านคุณธรรมจริยธรรมที่พึงประสงค์ในทุกระดับโดยเฉพาะนักเรียน ซึ่งเป็นทรัพยากรมนุษย์ที่มีคุณค่าและเป็นกำลังสำคัญในการพัฒนาประเทศในอนาคต จำเป็นที่ผู้เกี่ยวข้องต้องให้ความสำคัญและร่วมกันแก้ปัญหา พัฒนา สร้างเสริมทรัพยากรเหล่านี้ให้มีความเข้มแข็งทางวัฒนธรรมมีคุณธรรมจริยธรรมที่พึงประสงค์และมีภูมิคุ้มกันทางสังคมที่ดีทุกด้าน จากการที่ผู้วิจัยได้ศึกษาและวิเคราะห์แนวคิดต่าง ๆ เกี่ยวกับคุณธรรมจริยธรรมและความมีวินัยของนักเรียน จากเอกสารเห็นว่าควรมีแนวทางพัฒนาคุณธรรมจริยธรรมและความมีวินัยของนักเรียนให้มีความยั่งยืนเกิดประโยชน์ต่อตนเอง ต่อผู้อื่น และต่อสังคมไทยในอนาคตโดยเน้นการเสริมสร้างคุณธรรมจริยธรรมด้านความมีวินัยต่อตนเองและสังคม

 เมื่อพิจารณาจากพฤติกรรมของนักเรียน ดังที่กล่าวมาแล้วข้างต้น สะท้อนถึงสภาวะการขาดคุณธรรมจริยธรรมอย่างรุนแรง ที่ควรจะได้รับการแก้ไขโดยเร็ว โดยวิธีการสร้างจิตสำนึกด้านคุณธรรมและจริยธรรม เพื่อจะช่วยให้สังคมเข้มแข็งและมีเศรษฐกิจที่ดี เป็นการยกระดับคุณภาพชีวิตของคนให้อยู่ดีมีสุข รู้จักความพอดีมีเหตุผล มีระบบภูมิคุ้มกันที่ดี ควบคู่ไปกับการพัฒนาที่มุ่งสู่คุณภาพในทุกด้าน โดยเฉพาะการเสริมสร้างคนในสังคมให้มีความรู้ มีภูมิปัญญา สร้างคุณค่าสังคมที่ดีบนพื้นฐานการดำรงไว้ซึ่งเอกลักษณ์ความเป็นไทย เป็นสังคมคุณภาพที่ยึดหลักความสมดุล สร้างคนให้เป็นคนดี คนเก่ง เป็นผู้ที่พร้อมด้วยความรู้คู่คุณธรรม จริยธรรม มีวินัย มีจิตสำนึกที่ดีพึ่งตนเองได้ มีคุณภาพชีวิตที่ดี อยู่ในสภาพแวดล้อมที่ดี โดยอาศัยวิธีการจัดการศึกษาเป็นพื้นฐานในการพัฒนาประเทศ พัฒนาเยาวชนไทยให้ดีขึ้นในทุก ๆ ด้าน

 ปัญหาเด็กนักเรียนมัธยมของจังหวัดพระนครศรีอยุธยา ในภาพรวมแล้วเป็นปัญหาของนักเรียนมัธยมในแบบหรือประเภทเดียวกันของประเทศไทย เมื่อนำไปพิจารณาเปรียบเทียบกับผลที่ได้จากการศึกษาวิจัยของกรมส่งเสริมการปกครองท้องถิ่นจุฬาลงกรณ์มหาวิทยาลัย และยูนิเซฟ (Unicef) ประเทศไทยที่ได้ทำการสำรวจและวิเคราะห์ปัญหาเด็กไทยทั้งประเทศจะพบว่ามีมูลเหตุและปัจจัยเสี่ยงที่เหมือนกันที่ก่อให้เกิดปัญหาดังต่อไปนี้ **1) วัตถุนิยม** นับเนื่องติดต่อกันกว่า 30 ปี ที่ประเทศไทยส่งเสริมสังคมบริโภคนิยม การใช้จ่าย สินค้ามียี่ห้อ ค่านิยมที่วัดคุณค่าฐานะทางสังคมและชนชั้น การใช้วัตถุนิยมเป็นเครื่องแสดงแทนการมีหน้ามีตาทางสังคมรวมทั้ง ค่านิยมการใช้ชีวิต การดื่ม การกินที่ติดหรู สะดวกสบาย **2) ยาเสพติด** สังคมไทยขาดการควบคุม การระบาดของยาเสพติด สุรา บุหรี่ เหล้าเบียร์ ยาบ้า ยาเลิฟ ยาอี เด็ก ๆ และเยาวชน เข้าถึงสิ่งเสพติดเหล่านี้ได้ง่าย ซ้ำร้ายเด็กเล็ก กลายเป็นเหยื่อของกระบวนการค้ายาเสพติด **3) เพศเสรีในเด็กวัยใสอายุระหว่าง 13 - 16 ปี** ซึ่งเป็นค่านิยมทางเพศที่ผิดและนำไปสู่วงจรการค้าบริการทางเพศและนำพาชีวิตตกต่ำโดยเริ่มจากการมีเพศสัมพันธ์กับเพื่อนวัยเรียน เปลี่ยนคู่นอน และนำไปสู่การขายบริการทางเพศในวัยเรียน ผลพวงส่วนหนึ่งเป็นผลมาจากอินเตอร์เน็ตและสื่อลามก อนาจารต่าง ๆ ที่เด็กเข้าถึงได้ง่าย ไม่มีการควบคุมหรือดูแลจากผู้ปกครอง **4) ความรุนแรงในพฤติกรรมและอารมณ์** จากการสำรวจพบว่าเด็ก ที่มีพฤติกรรมและอารมณ์ก้าวร้าวรุนแรง จะสั่งสมความรุนแรงมาจากครอบครัวโดยเฉพาะครอบครัวที่มีพ่อกุมอำนาจนิยม และโรงเรียนในบทบาทการแข่งขันอย่างเอาเป็นเอาตายสื่อโฆษณาที่แฝงรูปความรุนแรงซ้ำซากความแปลกที่มากับความคิดหลุดโลกสะท้อนการใช้ความรุนแรงในรูปแบบ ต่าง ๆ การใช้กำลังความวิตถารในอารมณ์ การใช้อารมณ์มากกว่าเหตุและผล การไม่สามารถยอมรับความพ่ายแพ้เปราะบางสู้ชีวิตไม่ได้ เป็นต้น **5) อินเตอร์เน็ต** เด็กนักเรียนมัธยมก้าวกระโดดไปไกลมากในการใช้สื่ออินเตอร์เน็ตมีเปอร์เซ็นต์น้อยมากในการสื่อ ดังกล่าวเพื่อการสืบค้นข้อมูล กลับพบว่าเป็นการใช้เพื่อเล่นเกมส์ และหมกมุ่นในเรื่องกามารมณ์ หาเพื่อนใหม่ ๆ ซึ่งเป็นความเสี่ยงนำไปสู่การถูกล่อลวงได้ **6) สื่อลามกอนาจาร** ความเจริญก้าวหน้าทางเทคโนโลยี เป็นเครื่องมืออย่างหนึ่งที่ถูกใช้ในทางที่ผิดสื่อลามกอนาจารหลากหลายรูปแบบ สามารถหาได้ง่าย ราคาถูกเด็กและเยาวชนสามารถหาดูได้ฟรีจากการส่งต่อในรูปแบบ ของคลิปวิดีโอ แผ่นซีดี เป็นต้น และ **7) การตั้งกลุ่มมอเตอร์ไซด์และมั่วสุม** ค่านิยมที่ผิดอีกอย่างหนึ่งของกลุ่มนักเรียนมัธยม คือการรวมกลุ่มตั้งกลุ่มมอเตอไซด์ และมั่วสุม สร้างความเดือดร้อนรำคาญให้กับประชาชนบางกลุ่มมีพฤติกรรมส่อไปในทางที่เป็นอันตรายต่อสังคม ฉุดคร่า ข่มขืนกรรโชกทรัพย์ วิ่งราว รวมทั้งการมั่วสุมยาเสพติดและทางเพศในกลุ่ม เป็นที่มาของปัญหาการตั้งครรภ์ไม่พึงประสงค์และการติดเชื้อโรคร้ายต่าง ๆ โครงการพัฒนาและสร้างเสริมทักษะชีวิตสำหรับเด็กนักเรียนมัธยม จังหวัดพระนครศรีอยุธยาได้เล็งเห็นประเด็นปัญหาดังกล่าวข้างต้นและเห็นว่าการพัฒนาและให้ความรู้เรื่อง**ทักษะชีวิต (Life Skill Education)** แก่เด็ก ตลอดจนการเสริมสร้างคุณธรรม จริยธรรมโดยการดำเนินงานร่วมกับหน่วยงานต่าง ๆ ที่เกี่ยวข้อง อาทิ โรงเรียนหน่วยงานราชการที่ทำงานด้านเด็กและเยาวชน หน่วยงานปกครองส่วนท้องถิ่นเครือข่ายงานพัฒนาและองค์กรเอกชนด้านเด็ก สภาเด็กและเยาวชน จังหวัดพระนครศรีอยุธยา และสำคัญที่สุดคือชุมชนและครอบครัว ในลักษณะ**การพัฒนาแบบบูรณาการร่วมกัน (Multi - Sectoral Approach)** เป็นกระบวนการทำงานเชิงรุกจะเป็นคำตอบที่ตอบโจทย์ของการป้องกันปัญหาต่าง ๆ ดังกล่าวข้างต้นได้ดีที่สุด และเป็นการทำงานพัฒนาที่เกิดผลยั่งยืนส่งเสริมต่อการดำเนินงานด้านสิทธิเด็ก ขณะเดียวกันเด็กนักเรียนมัธยมที่ได้รับการพัฒนาจะเป็นแบบอย่างที่ดีเป็นตัวอย่างและเครือข่ายความร่วมมือขยายผลการพัฒนาแบบ “เพื่อนช่วยเพื่อน” (Peer - to - Peer) ไปยังกลุ่มเด็กและเยาวชนต่าง ๆ ของจังหวัดพระนครศรีอยุธยา

 ฉะนั้นจึงสมควรที่จะคิดหาวิธีการป้องกัน และแก้ไขปัญหาดังกล่าว โดยเฉพาะอย่างยิ่ง การพัฒนา ซึ่งควรเริ่มปลูกฝังตั้งแต่เด็กที่กำลังจะเติบโตเป็นผู้ใหญ่ในอนาคตอันเป็นกำลังสำคัญของครอบครัว สังคมและประเทศชาติต่อไป จะต้องมีพฤติกรรมในเรื่องความมีวินัย จะต้องรู้จักมีวินัยตัวเอง มีวินัยสังคม ตลอดจนมีวินัยต่อสิ่งแวดล้อมและธรรมชาติ ด้วยความสำคัญของการพัฒนาจริยธรรม ที่จะต้องพัฒนาควบคู่กันไปกับการพัฒนาความรู้ทางด้านวิชาการดังกล่าวข้างต้น ด้วยเหตุนี้ ผู้วิจัยจึงมีความสนใจที่จะทำการศึกษาวิจัย เพื่อศึกษาว่าปัจจัยใดที่มีผลต่อการพัฒนาจริยธรรมด้านความมีวินัย ของนักเรียนระดับมัธยมศึกษา ในจังหวัดพระนครศรีอยุธยา และหารูปแบบการพัฒนาจริยธรรม ด้านความมีวินัย ของนักเรียนระดับมัธยมศึกษา เพื่อนำผลการวิจัยไปใช้ในการพัฒนานักเรียนให้เป็นผู้ที่มีจริยธรรม ควบคู่กับความรู้ ซึ่งจะก่อให้เกิดทักษะในการดำเนินชีวิตอย่างมีความสุข และประสบผลสำเร็จ เป็นกำลังสำคัญในการพัฒนาชาติบ้านเมืองให้เจริญรุ่งเรืองต่อไป

**1.2 คำถามการวิจัย**

 1.2.1 มีปัจจัยใดบ้างที่มีอิทธิพลต่อจริยธรรมด้านการมีวินัย ของนักเรียนโรงเรียนมัธยมศึกษา ในจังหวัดพระนครศรีอยุธยา

 1.2.2 รูปแบบการพัฒนาจริยธรรมด้านการมีวินัย ของนักเรียนโรงเรียนมัธยมศึกษา ในจังหวัดพระนครศรีอยุธยา ที่เหมาะสมควรเป็นอย่างไร

 1.2.3 ผลการประเมินรูปแบบการพัฒนาจริยธรรมด้านการมีวินัย ของนักเรียนโรงเรียนมัธยมศึกษา ในจังหวัดพระนครศรีอยุธยา เป็นอย่างไร

**1.3 วัตถุประสงค์การวิจัย**

 1.3.1 เพื่อศึกษาปัจจัยที่มีอิทธิพลต่อจริยธรรมด้านการมีวินัย ของนักเรียนโรงเรียนมัธยมศึกษา ในจังหวัดพระนครศรีอยุธยา

 1.3.2 เพื่อสร้างรูปแบบการพัฒนาจริยธรรมด้านการมีวินัย ของนักเรียนโรงเรียนมัธยมศึกษา ในจังหวัดพระนครศรีอยุธยา

 1.3.3 เพื่อทดลองใช้และประเมินผลรูปแบบการพัฒนาจริยธรรมด้านการมีวินัย ของนักเรียนโรงเรียนมัธยมศึกษา ในจังหวัดพระนครศรีอยุธยา

**1.4 สมมติฐานการวิจัย**

 จากการศึกษาแนวคิด ทฤษฎี และงานวิจัยที่เกี่ยวข้อง (ในบทที่ 2) ผู้วิจัยนำมากำหนดเป็นสมมติฐานการวิจัยในครั้งนี้ ดังนี้

 สมมติฐานที่ 1 จริยธรรมด้านการมีวินัยของนักเรียน โรงเรียนมัธยมศึกษา ในจังหวัดพระนครศรีอยุธยา ได้รับอิทธิพลโดยตรงจาก 1) การเลียนแบบเพื่อนในเรื่องวินัย 2) การเลียนแบบครูในเรื่องวินัย และได้รับอิทธิพลโดยตรงและโดยอ้อมจาก 1) ความรู้เรื่องวินัยนักเรียน 2) เจตคติด้านการมีวินัย 3) การเลียนแบบผู้ปกครองในเรื่องวินัย และ4) การเลียนแบบสื่อในเรื่องวินัย

 สมมติฐานที่ 2 หลังการทดลองใช้รูปแบบการพัฒนาจริยธรรมด้านการมีวินัย ของนักเรียนโรงเรียนมัธยมศึกษา ในจังหวัดพระนครศรีอยุธยา กลุ่มทดลองมีการพัฒนาจริยธรรมด้านการมีวินัย เพิ่มขึ้นมากกว่ากับกลุ่มควบคุม แตกต่างกันอย่างมีระดับสำคัญทางสถิติที่ระดับ .05

**1.5 ขอบเขตการวิจัย**

 การวิจัยในครั้งนี้ ผู้วิจัยกำหนดขอบเขตการวิจัย ดังนี้

 1.5.1 พื้นที่เป้าหมาย เป็นการศึกษาเฉพาะนักเรียนระดับมัธยมศึกษาของโรงเรียนมัธยมศึกษา ในจังหวัดพระนครศรีอยุธยา

 1.5.2 ขั้นตอนการวิจัย การวิจัยครั้งนี้แบ่งการวิจัยเป็น 3 ระยะ คือ

 ระยะที่ 1 เป็นการศึกษาปัจจัยที่มีผลต่อการพัฒนาจริยธรรมด้านการมีวินัย ของนักเรียนโรงเรียนมัธยมศึกษา ในจังหวัดพระนครศรีอยุธยา

 ระยะที่ 2 เป็นการสร้างรูปแบบการพัฒนา จริยธรรมด้านการมีวินัย ของนักเรียนโรงเรียนมัธยมศึกษา ในจังหวัดพระนครศรีอยุธยา

 ระยะที่ 3 เป็นการทดลองใช้รูปแบบการพัฒนาจริยธรรมด้านการมีวินัยของนักเรียนโรงเรียนมัธยมศึกษาในจังหวัดพระนครศรีอยุธยา

 1.5.3 ประชากร และกลุ่มตัวอย่าง

 1.5.3.1 ประชากรและกลุ่มตัวอย่าง (Population and Sample) ที่ใช้ในการวิจัย ระยะ ที่ 1

 1) ประชากร ได้แก่ นักเรียนของโรงเรียนมัธยมศึกษา ในจังหวัดพระนครศรีอยุธยา ภาคเรียนที่ 2 ปีการศึกษา 2559 จำนวน 29 โรงเรียน นักเรียน จำนวน 26,268 คน

 2) กลุ่มตัวอย่าง คือ นักเรียนโรงเรียนมัธยมศึกษา ในจังหวัดพระนครศรีอยุธยา กำหนดขนาดกลุ่มตัวอย่างตามสูตร Taro Yamane (1973, อ้างถึงใน รังสรรค์ สิงหเลิศ, 2558, น. 69) ใช้วิธีการสุ่มแบบแบ่งชั้น (Proportional Stratified Random Sampling) ได้กลุ่มตัวอย่าง จำนวน 394 คน

 1.5.3.2 กลุ่มเป้าหมายในการวิจัย ระยะที่ 2

 กลุ่มเป้าหมายในการวิจัยระยะที่ 2 ได้แก่ ผู้ทรงคุณวุฒิ จำนวน 25 คน ใช้วิธีการเลือกแบบเจาะจง (Purposive Sampling) กำหนดเกณฑ์การเลือกกลุ่มเป้าหมาย ดังนี้

 1) เป็นนักวิชาการด้านการศึกษา มีผลงานวิชาการด้านการพัฒนาส่งเสริมจริยธรรมนักเรียน จำนวน 5 คน

 2) เป็นผู้อำนวยการโรงเรียน จำนวน 5 คน

 3) เป็นผู้มีส่วนเกี่ยวข้อง หรือผู้มีส่วนได้เสียในการพัฒนาจริยธรรมของนักเรียนโรงเรียนมัธยมศึกษาในจังหวัดพระนครศรีอยุธยา โดยผู้วิจัยพิจารณาเลือกจากครูฝ่ายกิจการนักเรียน จำนวน 5 คน ผู้ปกครองนักเรียน จำนวน 5 คน

 4) เป็นนักเรียนดีเด่นของโรงเรียน จำนวน 5 คน

 1.5.3.3 กลุ่มทดลองและกลุ่มควบคุม ในการวิจัย ระยะที่ 3

 กลุ่มทดลองในการวิจัยระยะที่ 3 ได้แก่ นักเรียนระดับชั้นมัธยมศึกษาปีที่ 5 โรงเรียนอยุธยาวิทยาลัย อำเภอเมือง จังหวัดพระนครศรีอยุธยา จำนวน 1 ห้องเรียน

 กลุ่มควบคุมในการวิจัยระยะที่ 3 ได้แก่ นักเรียนระดับชั้นมัธยมศึกษาปีที่ 5 โรงเรียนอยุธยาวิทยาลัย อำเภอเมือง จังหวัดพระนครศรีอยุธยา จำนวน 1 ห้องเรียน ที่ไม่ใช่ห้องเรียนของกลุ่มทดลอง

 1.5.4 ตัวแปรที่ใช้ในการวิจัย

 ในการวิจัยครั้งนี้ มีตัวแปรที่ผู้วิจัยนำมาใช้ในการวิจัย โดยมีรายละเอียดดังนี้

 1.5.4.1 ตัวแปรที่ใช้ในการวิจัยระยะที่ 1

 1) ตัวแปรอิสระ (Independent Variables) ซึ่งเป็นปัจจัยที่มีผลต่อจริยธรรมด้านการมีวินัย ของนักเรียนโรงเรียนมัธยมศึกษา ในจังหวัดพระนครศรีอยุธยา ได้แก่

 1.1) ความรู้เรื่องวินัยนักเรียน

 1.2) เจตคติในด้านวินัย

 1.3) การเลียนแบบผู้ปกครองในเรื่องวินัย

 1.4) การเลียนแบบสื่อในเรื่องวินัย

 2) ตัวแปรคั่นกลาง ได้แก่

 2.1) การเลียนแบบเพื่อนในเรื่องวินัย

 2.2) การเลียนแบบครูในเรื่องวินัย

 3) ตัวแปรตาม (Dependent Variable) ได้แก่ จริยธรรมด้านการมีวินัยของนักเรียน โรงเรียนมัธยมศึกษา ในจังหวัดพระนครศรีอยุธยา

 1.5.4.2 ตัวแปรที่ใช้ในการวิจัยระยะที่ 3 ได้แก่

 1) ตัวแปรอิสระ ได้แก่ รูปแบบการพัฒนาจริยธรรมด้านการมีวินัยของนักเรียนโรงเรียนมัธยมศึกษา ในจังหวัดพระนครศรีอยุธยา ที่ได้จากการวิจัยระยะที่ 2

 2) ตัวแปรร่วม ได้แก่ ค่าเฉลี่ยคะแนนพฤติกรรมด้านจริยธรรม กลุ่มทดลอง และกลุ่มควบคุม

 3) ตัวแปรตาม ได้แก่ จริยธรรมด้านการมีวินัยของนักเรียนโรงเรียนมัธยมศึกษาในจังหวัดพระนครศรีอยุธยา

 1.5.5 เครื่องมือที่ใช้ในการวิจัย

 การวิจัยระยะที่ 1 เครื่องมือที่ใช้คือ แบบสอบถาม

 การวิจัยระยะที่ 2 เครื่องมือที่ใช้ในการวิจัย ประกอบด้วย โสตทัศนูปกรณ์ เครื่องอัดภาพและเสียง

 การวิจัยระยะที่ 3 เครื่องมือที่ใช้คือ แบบสอบถาม และการสังเกต

 1.5.6 สถิติที่ใช้ในการวิจัย

 การวิจัยระยะที่ 1 สถิติที่ใช้ทดสอบสมมติฐาน คือ การวิเคราะห์สมการเชิงโครงสร้าง(Structural Equation Model : SEM) โดยใช้โปรแกรมลิสเรล (LISREL for Windows)

 การวิจัยระยะที่ 3 สถิติที่ใช้ทดสอบสมมติฐาน คือ การวิเคราะห์ความแปรปรวน (ร่วม)หลายตัวแปรตาม (MACOVA)

 1.5.7 ระยะเวลาที่ใช้ในการวิจัย ประมาณ 6 เดือน

**1.6 นิยามศัพท์เฉพาะ**

 “รูปแบบการพัฒนา” หมายถึง วิธีการ กิจกรรม แผนงาน โครงการหรือแนวทางปฏิบัติในการดำเนินงานเกี่ยวกับการส่งเสริมผู้เรียนให้มีความประพฤติอยู่ในเกณฑ์ระเบียบแบบแผนข้อบังคับที่ทางโรงเรียนกำหนดขึ้นอย่างสอดคล้องกับหลักคุณธรรม จริยธรรม และคุณลักษณะอันพึงประสงค์ ที่ก่อให้เกิดการปรับปรุงเปลี่ยนแปลงไปในทางที่ดีขึ้น หรือได้ผลดีมากขึ้น

 “จริยธรรม” หมายถึง การแสดงออกของบุคคลหรือการดำเนินชีวิตที่ดีงาม ซึ่งสะท้อนถึงคุณธรรมภายในเป็นผลจากการคิดดี คิดถูก เป็นไปตามมาตรฐานที่สังคมยอมรับว่าถูกต้อง ดีงาม ก่อให้เกิดประโยชน์สุขต่อตนเองและส่วนรวม

 “ความมีวินัยของนักเรียน” หมายถึง การปฏิบัติตนอยู่ในกฎระเบียบแบบแผนข้อบังคับ และข้อปฏิบัติ เพื่อให้มีการปฏิบัติเป็นไปในแนวทางเดียวกัน และก่อให้เกิดประโยชน์ ความเป็นระเบียบเรียบร้อยของคนในสังคม เพื่อให้คนในชุมชน และสังคม เป็นคนที่มีคุณภาพ ได้แก่

 1. ความมีวินัยด้านการตรงต่อเวลา หมายถึง การทำกิจกรรมใด ๆ ของนักเรียนที่ต้องมีการวางแผนและทำให้เสร็จทันตามกำหนดเวลา เช่น นักเรียนไม่มาโรงเรียนสาย เข้าแถวเคารพธงชาติทุกวัน เข้าห้องเรียนตรงเวลาตามตารางเรียน ส่งงานที่ครูมอบหมายตามกำหนดเวลา ทำเวรตามที่ได้รับมอบหมาย และเข้าร่วมกิจกรรมของโรงเรียนตามกำหนดเวลา

 2. ความมีวินัยด้าน การแต่งกาย หมายถึง การปฏิบัติตนของนักเรียน สำหรับนักเรียนจะต้องแต่งกายให้ถูกต้องตามกฎของโรงเรียนและตามกฎที่กระทรวงศึกษาธิการได้กำหนด

 3. ความมีวินัยต่อหน้าที่ ที่ครูมอบหมาย หมายถึง การปฏิบัติตนของนักเรียน ตามกฎ ระเบียบ แบบแผน ข้อบังคับที่โรงเรียนกำหนด และการปฏิบัติตนตามที่ได้รับมอบหมายให้บรรลุตามวัตถุประสงค์

 “ปัจจัยที่มีผลต่อการมีวินัย” หมายถึง สิ่งที่ส่งผลต่อพฤติกรรมการมีวินัยของนักเรียนแบ่งเป็น 6 ด้าน มีรายละเอียดดังต่อไปนี้

1. ความรู้เรื่องวินัยนักเรียน หมายถึง ความรู้ที่นักเรียนได้รู้จักการปกครองตนเอง ควบคุมตนเอง ข้อควรประพฤติปฏิบัติให้อยู่ในระเบียบ กฎเกณฑ์ ของโรงเรียน

 2. เจตคติในด้านวินัย หมายถึง ความรู้สึกของบุคคลที่มีต่อสิ่งใด ๆ ซึ่งแสดงออกมาเป็นพฤติกรรมในลักษณะชอบ ไม่ชอบ อาจเห็นด้วย ไม่เห็นด้วย พอใจ ไม่พอใจ ต่อการมีวินัย ในลักษณะเฉพาะตัวตามทิศทางของทัศนคติที่มีอยู่และทำให้จะเป็นตัวกำหนดแนวทางของบุคคลในการที่จะมีปฏิกิริยาตอบสนองความรู้สึกหรือท่าทีของนักเรียนในโรงเรียนที่มีต่อกฎเกณฑ์ ระเบียบ ข้อตกลงของโรงเรียน

3. การเลียนแบบผู้ปกครองในการมีวินัย หมายถึง พฤติกรรมที่นักเรียนประพฤติปฏิบัติตามอย่างผู้ปกครองในเรื่องของการแต่งกาย การตรงต่อเวลา และความรับผิดชอบต่อหน้าที่

 4. การเลียนแบบสื่อในการมีวินัยของนักเรียน หมายถึง การแสดงพฤติกรรมของนักเรียนที่บ่งบอกถึงการเลียนแบบสื่อต่าง ๆ ที่มีอยู่รอบ ๆ ตัว แล้วมาแสดงออกในโรงเรียน

 5. การเลียนแบบเพื่อนในการมีวินัย หมายถึง พฤติกรรมที่นักเรียนประพฤติปฏิบัติตามอย่างเพื่อน เพื่อให้เกิดการยอมรับนับถือจากเพื่อน เกิดความไว้วางใจซึ่งกันและกัน สามารถที่จะเรียนรู้บทบาทของตนเกี่ยวกับการปฏิบัติตนเมื่ออยู่ในกลุ่มเพื่อน ทั้งในเรื่องของการปฏิบัติตามกฎเกณฑ์ ระเบียบวินัยและข้อตกลงของโรงเรียน

 6. การเลียนแบบครูในการมีวินัย หมายถึงพฤติกรรมที่นักเรียนประพฤติปฏิบัติตามอย่างครูในเรื่องของการแต่งกาย การตรงต่อเวลา การปฏิบัติตน เมื่ออยู่ในโรงเรียน

**1.7 ประโยชน์ที่จะได้รับ**

 ประโยชน์ที่คาดว่าจะได้รับจากการวิจัยครั้งนี้

 1.7.1 ได้สารสนเทศว่าด้วยปัจจัยต่าง ๆ ที่มีอิทธิพลต่อการพัฒนาจริยธรรมด้านการมีวินัย ของ นักเรียนโรงเรียนมัธยมศึกษา ในจังหวัดพระนครศรีอยุธยา

 1.7.2 ได้รูปแบบการพัฒนาจริยธรรมด้านการมีวินัยของนักเรียนโรงเรียนมัธยมศึกษาในจังหวัด พระนครศรีอยุธยา ที่สามารถนำไปพัฒนาจริยธรรมด้านการวินัยของนักเรียนสถาบันการศึกษาอื่น